Pekka Toivolan oikeudenkäynti

Pekka Toivola oli suomalainen matkanjohtaja, joka tuomittiin vuonna 1968 Neuvostoliitossa pakkotyöhön vakoilun valmistelemisesta. Hänet kuitenkin armahdettiin ja vapautettiin alle kuukausi tuomionsa jälkeen.

Tapahtumat 

Matkanjohtaja Toivola pidätettiin Kuokkalan leirintäalueella Terijoella 13. elokuuta 1967 hänen opastaessaan matkaseuruetta. Hänen väitettiin aluksi syyllistyneen valuuttarikokseen. Pian häntä vastaan nostettiin syyte myös vakoilurikoksesta.

Toivola istui useiden kuukausien ajan tutkintavankeudessa, kunnes hänen oikeudenkäyntinsä alkoi Leningradin sotaoikeudessa 12. toukokuuta 1968 suljettujen ovien takana. Oikeudenkäynnissä esitettiin tärkeimpänä todisteena Toivolan ja suomalais-neuvostoliittolaisen Viktor Malmin välinen nauhoitettu keskustelu, jossa Toivola pyysi Malmia hankkimaan tietoja Yhdistyneen kuningaskunnan ja Ranskan tiedustelupalveluille. 24. toukokuuta 1968 sotaoikeus tuomitsi Toivolan kolmen vuoden ja kuuden kuukauden pakkotyörangaistukseen vakoilun valmistelusta. Malm sai kaksi vuotta pakkotyötä. Heidän ei kuitenkaan todettu suorittaneen koskaan valmistelemaansa vakoilua.

14. kesäkuuta 1968 Toivola sai armahduksen. Hänet vapautettiin ja palautettiin Suomeen välittömästi. Hän pääsi vielä samana päivänä kotiinsa Järvenpäähän. Toivola oli armahduksen saadessaan 63-vuotias. Helsingin Sanomien mukaan Toivolan armahdusta edelsi Suomen tasavallan presidentin Urho Kekkosen ja Neuvostoliiton johdon välinen keskustelu, jossa Kekkonen "otti esille Toivolan tapauksen".

Palattuaan Suomeen Toivola sanoi tuomionsa olleen epäoikeudenmukainen, koska hän oli syytön. Presidentti Kekkonen paheksui myöhemmin Toivolan lausuntoa, sillä hänen mukaansa Toivolan syyllisyys oli todistettu kiistattomasti. Kekkonen varoitti Toivolan puheiden heikentäneen Suomen hallituksen mahdollisuuksia saada armahdus muille Suomen kansalaisille, jotka tuomittaisiin mahdollisesti Neuvostoliiton oikeudessa.

Lähteet

Aiheesta muualla 

 Riitta Tarasti: Karjalan kannaksen matkamuistotarinoita 1960-luvulta, Kivennapaseura

1960-luvun rikokset
Neuvostoliiton historia
Vakoilu
Suomen ja Neuvostoliiton väliset suhteet
Oikeustapaukset